**Rhif 358 - Beirniadaeth Rhyddiaith Bl. 4 ac Iau (D)**

**Beirniad – Beryl Eyre**

1. Millie y Gath
2. Ci Poeth
3. Arwen

Diolch o galon i’r naw dysgwr a aeth ati i ysgrifennu am ‘Yr ysgol’. Mae’n gwbl amlwg bod y naw wrth eu bodd yn yr ysgol ac yn mwynhau dysgu a defnyddio’r Gymraeg. Mae gan bob un ohonynt afael ar batrymau iaith syml i fynegi eu hunain a rhai y gallent adeiladu arnynt ar hyd eu taith ieithyddol. Diolch hefyd i’w hathrawon yn yr ysgolion a’r canolfannau iaith sy’n rhoi’r sylfaen gadarn hon iddynt.

Cyflwynodd chwe ymgeisydd waith mewn llawysgrifen a thri yn ddigidol. Defnyddiodd bob un baragraffau i osod ei ddarn mewn trefn synhwyrol, hawdd ei ddarllen.

Rhannais y cystadleuwyr yn dri chategori.

Mae’n amlwg bod Celyn, Clarice Bean, Daryll, Fflam, Mr. Urdd ac A-60 wedi dysgu patrymau defnyddiol iawn yn yr ysgol, gan gynnwys defnydd effeithiol o ‘Dw i’n,’ a ‘Hoffwn i’, i fynegi eu diddordebau yn yr ysgol. Hoffais y defnydd o’r ymadroddion ‘dwlu ar’ ac ‘wrth fy modd’ ond cofiwch mai ‘dwlu mynd i’r ysgol’ sy’n gywir. Mae sawl un yn defnyddio amrywiaeth o ansoddeiriau i gyfoethogi eu rhyddiaith. Da iawn chi.

Hoffais ddarnau disgrifiadol Ci Poeth ac Arwen yn fawr iawn. Roedd y ddau yn amlwg yn hoff iawn o’u hysgolion ac wedi llwyddo i ddysgu’r Gymraeg yn dda yn yr ysgol a’r ganolfan iaith. Roedd ‘Rydw i’n gallu siarad Cymraeg nawr’ gan Ci Poeth yn ddatganiad pwerus. Da iawn ti. Mae patrymau iaith y ddwy ymgais yn glir a chywir ar y cyfan. Ceir disgrifiadau slic o drefn y diwrnod ysgol ar ei hyd, ac ambell gyffyrddiad ffraeth wrth i Arwen sôn am ei brechdanau caws a ham arferol, er mai brechdanau tiwna sy’n well ganddi! O bosib, mae gorddefnydd o ‘achos mae’n ...’ yn y ddau ddarn. Efallai y gallent ymhelaethu ar eu profiadau hwyliog gan ddefnyddio ambell idiom a chymhariaeth. Trwch blewyn sydd rhwng y ddau yma, ond teimlaf bod darn Ci Poeth fymryn yn well.

Pleser oedd darllen stori gyffrous Millie y Gath. Mae geiriau cyntaf y stori ‘Brrrr! Canodd y gloch ...’ yn dal sylw’r darllenydd yn syth. Mae hi’n adrodd ei hanes hi a’i ffrindiau wrth iddyn nhw baratoi ar gyfer sioe’r ysgol. Mae’r ddeialog yn wreiddiol ac amrywiol a theimlaf fy mod wedi dod i adnabod cymeriadau Efa ac Elen wrth ddarllen am eu cyfeillgarwch clòs. Nid yw Elen yn teimlo’n ddigon hyderus i drio am un o’r prif rannau, ond mae hi’n canmol doniau ei ffrind i’r cymylau. Mor braf yw gweld ffrindiau yn cefnogi cryfderau ei gilydd. Ond, mae tro yng nghynffon y stori. Mae Efa yn sâl ddiwrnod y sioe ac am fod Elen wedi bod yn ffrind da ac wedi ymarfer ei llinellau gyda hi, mae hi’n camu i’r adwy i chwarae’r brif rhan er bod ei bola hi’n teimlo fel jeli! Cymhariaeth wych. Mae llif naratif y stori yn brawf o ruglder Millie y Gath, ac er nad yw’n ramadegol berffaith, mae’n wreiddiol a chreadigol. Dal ati i ysgrifennu. Gair olaf y stori yw ‘diolch’ a diolchaf innau i ti am y stori hyfryd hon ac i bob un arall a wnaeth gystadlu. Mae’r wobr gyntaf felly yn mynd i Millie y Gath, yr ail i Ci Poeth, a’r drydedd wobr i Arwen.